Дунейм щыхъыбархэр
Захаров Марк и щIыхькIэ
Москва дэт «Ленком» театрым фIащащ Захаров Марк и цIэр.
1973 гъэ лъандэрэ зи унафэщIу щыта театрым Захаровым и цIэр фIэщыным теухуа унафэм Iэ тридзащ Москва къалэм ЩэнхабзэмкIэ и департаментым и унафэщI Кибовский Александр.
Илъэс 45-м къриубыдэу Захаровым театрым спектакль 40-м щIигъу щигъэуващ. Абыхэм ящыщщ цIэрыIуэ дыдэ хъуахэу «Юнона и Авось», «Три девушки в голубом», «Безумный день, или Женитьба Фигаро», «Поминальная молитва», нэгъуэщIхэри.
Захаровыр Урысей Федерацэм ЛэжьыгъэмкIэ и ЛIыхъужьт, СССР-м и цIыхубэ артистт, СССР-м и Къэрал саугъэтыр, РСФСР-м и Къэрал саугъэтыр щэнейрэ хуагъэфэщат, «Хэкум пащхьэм щиIэ фIыщIэхэм папщIэ» орденым и нагъыщэ псори хуагъэфэщат.

Месси Лионель «Дыщэ топыр»
аргуэру ират
Париж иджыблагъэ щызэхэтащ дунейм и футболист нэхъыфIыр къэгъэнэIуэным, абы хуагъэфэща саугъэтыр етыжыным теухуа гуфIэгъуэ зэхыхьэ.
Футболым фIыуэ хэзыщIыкI, абы кIэлъыплъ куэдым зэрагугъауи, илъэсым и саугъэт нэхъыщхьэр - «Дыщэ топыр» - нэхъ къилэжьауэ къалъытащ Испанием и «Барселона» клубымрэ Аргентинэм и командэ къыхэхамрэ я гъуащхьауэ Месси Лионель. Илъэс 32-рэ зи ныбжь, Аргентинэм щыщ щIалэм иджы еханэрэ иратащ ар. Иджы аращ дуней псом бжьыпэр щызыIыгъыр «Дыщэ топыр» къэхьынымкIэ зэпеуэхэм я деж. Ар щхьэщыкIащ Турин и «Ювентус»-мрэ Португалием и командэ къыхэхамрэ я гъуащхьауэ цIэрыIуэ Роналду Криштиану - абы «Дыщэ топитху» иIэщ. Месси щагъэлъапIэ пшыхьым къэкIуакъым Роналду – е и Iуэху хуэмыхъуарэ, е езым къефIэкIыр зэраIэтым еплъыныр и гум темыхуарэ…
Саугъэтыр нэхъ яхуэфащэу цIыху 30 къагъэлъэгъуат, абыхэм фIыхэм я фIыжхэр къыхахыжын хуейуэ. Къагъэлъэгъуахэр, дауи, я къэралхэм я мызакъуэу, дуней псом щыцIэрыIуэ защIэт, яхэдэгъуейуэ. Псалъэм папщIэ, абыхэм яхэтащ - Салах Мохамед («Ливерпуль»), Левандовски Роберт («Бавария»), Бензема Карим («Реал»), Агуэрэ Серхио («Манчестер Сити»), Мбаппе Килиан («ПСЖ»), Гризманн Антуан, Жоау Фелиш («Атлетико»), Роналду Криштиану («Ювентус») сымэ. АтIэ дэтхэнэ зыми хуэфащэтэкъэ «Дыщэ топыр»?!
«Дыщэ топыр» 1956 гъэм къыхэзылъхьауэ щыта «France Football» журналым мы гъэм саугъэтыщIэ игъэуват - дуней псом и гъуащхьэтет нэхъыфI дыдэм Яшин Лев и цIэкIэ ягъэува саугъэтыр етыныр. Париж дэт Шатле театрым и унэм дыгъэгъазэм и 2-м щекIуэкIа гуфIэгъуэ пшыхьым Яшиным и щIыхькIэ дяпэкIэ ятыну саугъэтыр япэу щыхуагъэфэщащ Инджылызым и «Ливерпуль» командэм и гъуащхьэтет, Бразилием щыщ Алиссон.
Нобэ
♦Украинэм IэщэкIэ ЗэщIэузэда и Къарухэм я махуэщ
♦Азербайджаным связымрэ хъыбарегъащIэ технологиехэмкIэ и министерствэм и лэжьакIуэхэм я махуэщ
♦Къэзахъстаным и прокуратурэм и махуэщ
♦Финляндие Республикэм и щхьэхуитыныгъэм и махуэщ. 1917 гъэм унафэ къащтащ ар Урысейм и унафэм зэрыщIэмытыжым теухуауэ.
♦Испанием и конституцэм и махуэщ
♦1240 гъэм, къаувыхьауэ зэман кIыхькIэ щыта нэужь, монгол-тэтэрыдзэхэр Киев къалэм дыхьащ.
♦1492 гъэм Колумб Христофор Гаити хытIыгур зэрыщыIэр къихутащ.
♦1741 гъэм Урысей къэралыгъуэм зэрыхьзэрий къыщыхъущ, дзэхэр и телъхьэ къищIри, пащтыхьыгъуэр иубыдащ Пётр Езанэм ипхъу Елизаветэ.
♦1768 гъэм Британием щIэнгъуазэм и япэ къыдэкIыгъуэр Шотландием и къалащхьэ Эдинбург дунейм къыщытехьащ.
♦1774 гъэм цIыхухэм щIэныгъэ егъэгъуэтын IэнатIэр дунейм щыяпэу къэралым и нэIэм щIигъэуващ Австрием.
♦1905 гъэм къызэрагъэпэщауэ щытащ Красноярскэ республикэр, ауэ ар махуэ 18 къудейщ зэрыщыIар.
♦1909 гъэм Саратов къалэм университет къыщызэIуахащ.
♦1991 гъэм Болгарием и КонституцэщIэр къащтащ.
♦2000 гъэм ливерморий химие элементыщIэр къызэIуахащ.
♦1813 гъэм къалъхуащ урыс усакIуэ, публицист Огарёв Николай.
♦1913 гъэм къалъхуащ гу дохутыр, хирург цIэрыIуэ, академик, тхакIуэ Амосов Николай.
♦1927 гъэм къалъхуащ урысей кинорежиссёр, актёр, сценарийхэр зытх, СССР-м и цIыхубэ артист Наумов Владимир.
♦1933 гъэм къалъхуащ балъкъэр щIэныгъэлI, философие щIэныгъэхэм я доктор, ЩIДАА-м и академик, КъБР-мрэ Къалмыкъымрэ щIэныгъэмкIэ щIыхь зиIэ я лэжьакIуэ Эфендиев Сэлихь.
♦1954 гъэм къалъхуащ совет фигурист цIэрыIуэ, СССР-м спортымкIэ щIыхь зиIэ и мастер, 1976 гъэм Инсбрук Австрие) щекIуэкIа ХII щIымахуэ Олимп Джэгухэм дыжьын медаль къыщызыхьа Миненков Андрей.
♦1957 гъэм къалъхуащ УФ-м щIыхь зиIэ и артист, Алтай крайм и губернатору щыта Евдокимов Михаил.
♦1958 гъэм къалъхуащ урысей актёр цIэрыIуэ, «Кинотавр», «Ника» саугъэтхэр зыхуагъэфэща Балуев Александр.
♦1965 гъэм къалъхуащ урысей тележурналист, «Хэкум и пащхьэм щиIэ фIыщIэхэм папщIэ» орденым и етIуанэ нагъыщэм и медалыр зыхуагъэфэща Агалаковэ Жаннэ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Махуэм хуабэр градуси 2 - 4, жэщым щIыIэр градуси 6 - 5 щыхъунущ.
Лъэпкъ Iущыгъэ:
Къочэнджэщыр щIэнэкIалъэ умыщI.
Зыгъэхьэзырар ЖЬЭКIЭМЫХЪУ Маринэщ.
